Maseko: 'Zuma het vir Zondo gelieg' | Netwerk24
Maseko: 'Zuma het vir Zondo gelieg'
Deur Marelize Barnard 06 November 2019 18:44
Oudpres. Jacob Zuma het op 16 Julie vanjaar onder eed "gelieg" toe hy voor die Zondo-kommissie getuig het.
Dít was Woensdag die verdoemende getuienis teen Zuma dat hy in sy getuienis voor die kommissie aangevoer het dit was die kabinet wat op 'n vergadering op 2 Februarie 2011 besluit het om Themba Maseko, in daardie stadium direkteur-generaal van die regering se kommunikasie-en- inligtingstelsel (GCIS), uit sy pos te verwyder.
Die rekord van oudpres Jacob Zuma se getuienis op 16 Julie vanjaar voor die Zondo-kommissie waarin hy getuig het dit was 'n kabinetsbesluit dat Themba Maseko, die voormalige direkteur-generaal van die regering se kommunikasie-en-inligtingstelsel (GCIS), na 'n ander departement geskuif moet word.Foto: www.sastatecapture.org.za'
Maseko was 'n doring in die vlees van spesifiek Ajay Gupta.
Dié Gupta-broer het hom gepes om die volle begroting vir regeringsadvertensies na die Gupta-koerant The New Age te kanaliseer. Maseko het geweier.
Volgens Maseko se vorige getuienis het Ajay Gupta hom gedreig indien hy nie sou saamwerk nie. Hy is hiervoor gestraf deurdat Zuma 'n regstreekse opdrag aan wyle Collins Chabane, die destydse minister van die GCIS, gegee het dat hy uit sy pos verwyder moet word.
Zuma het egter in sy getuienis voor die Zondo-kommissie aangevoer hý was nie die oorsaak dat Maseko geskuif is nie én dat dit 'n besluit van die kabinet was.
Adv. Kate Hofmeyr, getuienisleier van die kommissie, het gesê die kommissie het wyd ondersoek gedoen oor die kabinet se vergadering op 2 Februarie 2011 en daar is géén aanduiding dat die kabinet so 'n besluit geneem het (soos wat Zuma in sy getuienis gesê het) nie.
Themba Maseko. Foto: Argief
Die Zondo-kommissie het ook navrae aan die presidensie gerig oor of daar enige inligting oor die vergadering is wat as vertroulik geklassifiseer is. Die presidensie het Dinsdagaand laat weet daar is geen dele wat geklassifiseer is nie.
Hofmeyr het gesê alles oor die betrokke kabinetsvergadering is dus bekend en daar is geen aanduiding dat 'n kabinetsbesluit geneem is oor Maseko en die man wat hom sou opvolg, Mzwanele (Jimmy) Manyi, nie.
Maseko het hierop getuig hy was op daardie kabinetsvergadering. Chabane het net 'n aankondiging gemaak. Daar was geen bespreking of debat
Zuma het aan die einde van die kabinetsvergadering gesê Chabane het 'n aankondiging om te maak. Chabane het die aankondiging gemaak, maar daar was geen bespreking of
besluit deur die kabinet daaroor nie – slegs die aankondiging, het Maseko getuig.
Maseko het gesê Zuma se getuienis dat dit Chabane was wat met Maseko in dispuut was, is ook onwaar. Hy het getuig hy verskil van Zuma se getuienis hieroor.
Manyi, wat ná Maseko getuig het, het Woensdagmiddag gekla dat die kommissie hom in 'n hoek druk deur hom terug te roep om vrae te beantwoord. Zondo het gesê hy moet met sy getuienis voortgaan.
Die sitting duur Donderdag voort.
Meer oor: Themba Maseko | Oudpres. Jacob Zuma | Ondersoek Na Staatskaping | Zondo-Kommissie | Getuienis